ଓଡ଼ିଆଣୀଙ୍କ ପାରମ୍ପରିକ ସଙ୍ଗୀତରେ ଗୁଞ୍ଜରିତ ଏକାମ୍ର ହାଟ\nଭୁବନେଶ୍ୱର, ଏପ୍ରିଲ ୧୩ (ଲୋକାଲ ୱାୟାର): ଭୁବନେଶ୍ୱର ଏକ୍ରାମ ହାଟରେ ଚାଲିଥିବା ଶ୍ରେଷ୍ଠ ଓଡ଼ିଆଣୀ ପ୍ରତିଯୋଗିତାରେ ଶୁକ୍ରବାରର ସନ୍ଧ୍ୟା ନାନାବାୟା ଗୀତ, ଟିକା ଗୋବିନ୍ଦ ଚନ୍ଦ୍ର, କୁମାର ପୁନେଇଁ ଆଦି ପାରମ୍ପରିକ ଓଡ଼ିଆ ସଙ୍ଗୀତରେ ଗୁଞ୍ଜରିତ ହୋଇଥିଲା ।\nମୁରୁଜର ମନଲୋଭା ଆକର୍ଷଣରେ ଆକର୍ଷିତ ହେଉଥିଲେ ଦର୍ଶକ । ଓଡ଼ିଆଣୀମାନେ ପକାଇଥିବା ପଞ୍ଚମୁରୁଜର ଶୋଭା ପଞ୍ଚୁକର ଭ୍ରମ ସୃଷ୍ଟି କରୁଥିଲା । ମୁରୁଜ ଅଙ୍କନରେ ଥିବା ଦକ୍ଷତାକୁ ପ୍ରଦର୍ଶନ କରୁଥିଲେ ଓଡ଼ିଆଣୀମାନେ । ଆଙ୍କୁ ଥିଲେ ରଙ୍ଗବେରଙ୍ଗର ମୁରୁଜ । ମୁରୁଜଗୁଡ଼ିକର ମୂଲ୍ୟାୟନ କରୁଥିଲେ ଚିତ୍ରଶିଳ୍ପୀ ଗଜେନ୍ଦ୍ର ପାଢ଼ୀ, ସୁବ୍ରତ ମଲ୍ଲିକ ଓ ରାଧା ପ୍ରିୟଦର୍ଶିନୀ ।\nସଙ୍ଗୀତର ମୂଲ୍ୟାୟନ କରୁଥିଲେ ଗୁରୁ ନିମାକାନ୍ତ ରାଉତରାୟ ଓ ସଙ୍ଗୀତ ନିର୍ଦ୍ଦେଶକ ସୁରେନ୍ଦ୍ର ନାଥ ତ୍ରିପାଠୀ ।\nଶୁକ୍ରବାର ଥିଲା ଶ୍ରେଷ୍ଠ ଓଡ଼ିଆଣୀ ପ୍ରତିଯୋଗିତାର ଉଦଯାପନୀ ଉତ୍ସବର ଚତୁର୍ଥ ସନ୍ଧ୍ୟା । କାର୍ଯ୍ୟକ୍ରମରେ ବିଶିଷ୍ଟ ଭାଷାତତ୍ତ୍ୱବିତ୍ ପଦ୍ମଶ୍ରୀ ଡ. ଦେବୀ ପ୍ରସନ୍ନ ପଟ୍ଟନାୟକ, ରାଜ୍ୟ ସଂଗ୍ରହାଳୟର ଅଧୀକ୍ଷକ ତଥା ଓଡ଼ିଶା ସାହିତ୍ୟ ଏକାଡେମୀର ସଚିବ ଡ. ଜୟନ୍ତୀ ରଥ, ୨୦୧୮ର ଶ୍ରେଷ୍ଠ ଓଡିଆଣୀ ଚନ୍ଦ୍ରପ୍ରଭା ଦାସ ଉପସ୍ଥିତ ଥିଲେ ।\nସମ୍ପାଦକ ଦେବ ପ୍ରସାଦ ପରିଜା ପ୍ରାରମ୍ଭିକ ସୂଚନା ଦେଇଥିଲେ । ଏଥିସହିତ ଶିଳ୍ପୀ ଛନ୍ଦା ମିଶ୍ର, ସିଦ୍ଧାନ୍ତ ଶତପଥୀ, ଅର୍ଣ୍ଣବ ପଣ୍ଡା, ସତ୍ୟ ସାର୍ଥକ ମହାପାତ୍ର ପ୍ରମୁଖ ଓଡ଼ିଶାର କାଳଜୟୀ ଗାୟକଙ୍କର ସଙ୍ଗୀତଗୁଡ଼ିକୁ ପରିବେଷଣ କରି ମୋହିତ କରିଥିଲେ ଦର୍ଶକଙ୍କୁ ।\nଏହି ଅବସରରେ ଦିବ୍ୟଜ୍ୟୋତି ସଂସ୍କୃତି ପୀଠର କଳାକାରମାନେ ଲୋକନୃତ୍ୟ ପରିବେଷଣ କରିଥିଲେ । ସଂଭାବନାର ଟ୍ରଷ୍ଟି ସ୍ମୃତି ମହାନ୍ତିଙ୍କ ପ୍ରତ୍ୟକ୍ଷ ପରିଚାଳନାରେ କାର୍ଯ୍ୟକ୍ରମ ପରିଚାଳିତ ହୋଇଥିଲା । ଆସନ୍ତାକାଲି ଶିଶୁ କିଶୋରଙ୍କ ମଧ୍ୟରେ ଓଡ଼ିଶୀ ଓ ଲଘୁନୃତ୍ୟ ପ୍ରତିଯୋଗିତା ଅନୁଷ୍ଠିତ ହେବ ।
